text: শন উইলিয়াম ম্যাকলোগলিন (জন্ম: ৭ ফেব্রুয়ারি ১৯৯০; যিনি জ্যাকসেপ্টিকআই নামে সুপরিচিত) হলেন একজন আইরিশ ইউটিউবার; তিনি মূলত ভ্লগ এবং কৌতুকভিত্তিক লেট'স প্লে সিরিজের জন্য সুপরিচিত। ২০২০ সালের অক্টোবর মাস অনুযায়ী, তার চ্যানেলের সদস্যতা সংখ্যা প্রায় ২৫ মিলিয়ন এবং ১৩ বিলিয়নেরও বেশি বার তার ভিডিওগুলো দেখা হয়েছে। তিনি আয়ারল্যান্ডের সর্বাধিক সদস্যসমৃদ্ধ চ্যানেলের অধিকারী। তিনি দাতব্য কাজের জন্য লক্ষ লক্ষ ডলার উত্থাপনকারী বেশ কিছু তহবিলে অংশ নিয়েছেন।
  
  প্রারম্ভিক জীবন
  শন উইলিয়াম ম্যাকলোগলিন ১৯৯০ সালের ৭ই ফেব্রুয়ারি তারিখে আয়ারল্যান্ডের কাউন্টি অফালির কোগানে জন্মগ্রহণ করেছেন। শৈশবে একটি ফুটবল ম্যাচ চলাকালীন দুর্ঘটনার ফলে তিনি তার চোখে আঘাত পেয়েছিলেন, এই ঘটনার প্রেক্ষিতে তিনি "জ্যাক সেপটিক আই" নামটি গ্রহণ করেছিলেন। শৈশবে, তিনি তার বাবা-মায়ের সাথে কাউন্টি অফালির বেলিকাম্বারের একটি লগ কেবিনে স্থানান্তর হয়েছিলেন। অতঃপর তিনি রাইজড টু দ্য গ্রাউন্ড নামে একটি হেভি মেটাল সঙ্গীত ব্যান্ডের ড্রামার হিসেবে যোগদান করেছিলেন, যার সাথে তিনি ২০০৯ সালে রাইজেন ফ্রম দি অ্যাশেস শিরোনামে একটি ইপি প্রকাশ করেছিলেন। পরবর্তীতে তিনি ওয়েস্টমিথ কাউন্টির অ্যাথলনের একটি অ্যাপার্টমেন্টে স্থানান্তরিত হন।
  
  কর্মজীবন
  
  ইউটিউব যাত্রার সূচনা
  ম্যাকলোগলিন ২০০৭ সালের ২৪শে ফেব্রুয়ারি তারিখে ইউটিউবে যোগ দিয়েছিলেন, তবে ২০১২ সালের নভেম্বর মাসের পূর্ব পর্যন্ত তিনি সেখান ভিডিও আপলোড করা শুরু করেননি। তিনি "জ্যাকসেপ্টিকআই" নামে তার চ্যানেলটিতে গেমপ্লে ভিডিও পোস্ট করার মাধ্যমে ইউটিউবে ভিডিও আপলোড করা শুরু করেন। ২০১৩ সালে ম্যাকলোগলিনকে পিউডিপাই তার একটি ভিডিওতে উল্লেখ করেছিলেন, যার ফলে তিনি ব্যাপক জনপ্রিয়তা অর্জন করেন; এর মাত্র চার দিনের মধ্যে তার সাবস্ক্রাইবার সংখ্যা ২,৫০০ থেকে ১৫,০০০-এ পৌঁছে গিয়েছিল।
  
  ২০১৪ সালের জুলাই মাসে, ম্যাকলোগলিনের চ্যানেলের ভিডিওগুলো ৫ মিলিয়নেরও বেশি বার প্রদর্শিত হয়েছিল। উক্ত সময়ে, তার চ্যানেলে কেবলমাত্র ৮,০০,০০০ সাবস্ক্রাইবার ছিল। ২০১৫ সালের ফেব্রুয়ারি মাসের মধ্যে, তার চ্যানেলটির ভিডিও এক বিলিয়ন বার প্রদর্শিত এবং এর সাবস্ক্রাইবার সংখ্যা ৩.২ মিলিয়নে পৌঁছেছিল।
  
  ২০১৬ সালের জানুয়ারি মাসে, ম্যাকলোগলিন পিউডিপাইয়ের নেটওয়ার্ক, রেভেলমোডের অধীনে স্বাক্ষরিত হওয়া প্রথম দিকের ইউটিউবারদের মধ্যে অন্যতম ছিলেন।
  
  ম্যাকলোগলিন পুরো ২০১৬ সাল জুড়ে দিনে ২টি করে ভিডিও আপলোড করা অব্যাহত রাখার পাশাপাশি বেশ কিছু ইউটিউবারদের সাথে বেশি বেশি সংযুক্ত হয়ে ভিডিও তৈরি করেছিলেন, যেখানে তিনি মার্কিপ্লায়ার, লর্ডমিনিয়ন৭৭৭ এবং মাইস্কার্মের মতো ইউটিউবারের সাথে প্রপ হান্ট গেমটি খেলেছেন। একই বছরে তিনি প্রথমবারের মতো পিউডিপাইয়ের বিরুদ্ধে "বার্ষিক" বোতল ফ্লিপ চ্যালেঞ্জে অংশ নিয়েছিলেন, এই প্রতিযোগিতায় তারা একটি বোতল ফ্লিপ করে থাকে এবং যার বোতল মাটিতে দাঁড়িয়ে থাকবে না, তাকে ৫০/৫০ নামক রেডিটের একটি পোস্ট দেখতে দেখতে হবে। ২০১৬ সালের ডিসেম্বর মাসে প্রথম পর্ব তৈরির পর ২০১৯ সালের মে মাসের পূর্ব পর্যন্ত এই প্রতিযোগিতা আর আয়োজন করা হয়নি। অতঃপর ২০২০ সালের মে মাসে, এই প্রতিযোগিতার তৃতীয় পর্ব প্রকাশিত হয়।
  
  স্কেয়ার পিউডিপাই বিতর্ক
  ম্যাকলোগলিন ইউটিউব রেডের অনুষ্ঠান স্কেয়ার পিউডিপাইয়ের দ্বিতীয় মৌসুমে একটি পার্শ্ব চরিত্রে অংশগ্রহণ করেছিলেন। তবে পিউডিপাইকে ঘিরে বিতর্কের কারণে মুক্তির পূর্বেই উক্ত মৌসুমটি বাতিল করা হয়েছিল। উক্ত অনুষ্ঠানটি ২০১৭ সালের ৯ই মার্চ তারিখে প্রকাশের পরিকল্পনা করা হয়েছিল।
  
  ২০১৭ সালের ১৮ই ফেব্রুয়ারি তারিখে, ম্যাকলোগলিন তার ইউটিউব চ্যানেলে "লেট'স টক!" নামে একটি ভিডিও প্রকাশ করেছিলেন, যেখানে তিনি পিউডিপাই ইহুদি-বিদ্বেষপূর্ণ চিত্র ব্যবহারের ফলে মেকার স্টুডিওস হতে অপসারণ হওয়া বিষয়ে আলোচনা করেছেন। এতে তিনি স্পষ্ট করেছিলেন যে তিনি পিউডিপাইয়ের সমর্থনে টুইট করলেও তিনি তার কর্মকাণ্ডের প্রশংসা করেননি এবং বিশ্বাস করেছেন যে তিনি আরও ক্ষমা প্রার্থনা করতে পারতেন। সামগ্রিকভাবে, ম্যাকলোগলিন বলেছেন, "আপনি আপনার বন্ধুর কোন কাজের সাথে সম্মত না হলেও আপনি তার বন্ধু থাকতে পারেন। আমি মনে করি না যে পৃথিবীটি কালো-সাদা।"
  
  তবে, পরের দিন তিনি এক টুইটের মাধ্যমে জানিয়েছেন যে, তিনি তার ভিডিওতে পিউডিপাইয়ের সমালোচনায় আলোকপাত করায় দুঃখ প্রকাশ করেন এবং বলেছেন যে, তিনি "নিষ্পাপ" ছিলেন। টাম্বলারে একটি পোস্টে তিনি বলেছিলেন যে তার মূল অনুশোচনা হচ্ছে মূলধারার গণমাধ্যমের বিতর্কের রিপোর্ট করার বিষয়ে মন্তব্য না করা। তিনি বলেন যে, "মিডিয়ার মধ্যে বেশ কিছু অনৈতিক আচরণ ছিল এবং তারা [উক্ত বিষয়ে] প্রচুর ভুল ধারণা ও ভুল তথ্য উপস্থাপনা করেছিল।" এই পুরো বিতর্কের পরে, এটি নিশ্চিত হয়েছিল যে ডিজনি দ্বারা রেভেলমোড নেটওয়ার্কটি বন্ধ করে দিয়েছে। এরপরে ম্যাকলোগলিন ডিজনি ডিজিটাল নেটওয়ার্কের সাথে একটি চুক্তি স্বাক্ষর করেন।
  
  অন্যান্য উদ্যোগ এবং ভ্রমণ
  
  ২০১৭ সালের জুন মাসে, পোলারিস নামক দ্য ওয়াল্ট ডিজনি কোম্পানির একটি বিভাগ ঘোষণা করেছিল যে, ম্যাকলোগলিন ডিজনি এক্সডি-এ প্রচারিত টেলিভিশন অনুষ্ঠান ডি এক্সপি-এ উপস্থিত হবে। ম্যাকলোগলিন অভিনীত উক্ত সিরিজের শিরোনামটি ছিল পোলারিস: প্লেয়ার সিলেক্ট। তিনি এবং ইউটিউবার স্ট্রোবারি১৭ ডি২৩ এক্সপো ২০১৭-এ লেভেল আপ নামক গেম প্যানেলের উপস্থাপনা করেছেন। ২০১৭ সালের জুলাই মাসে, এক ঘোষণায় জানানো হয়েছিল যে, ম্যাকলোগলিন দি এস্কেপিস্টস ২ নামক কৌশলগতভাবে কারাগার-পালানোর গেমে একজন অভিনয়যোগ্য চরিত্র হবেন। ২০১৭ সালের সেপ্টেম্বর মাসে, ম্যাকলোগলিন "শীর্ষস্থানীয় ৩০ অনূর্ধ্ব ৩০" বিভাগে আরটিই ২ নামক তালিকায় স্থান পেয়েছিলেন। ম্যাকলোগলিন ২০১৭ সালের সেপ্টেম্বর এবং অক্টোবর মাস জুড়ে হাও ডিড উই গেট হেয়ার ভ্রমণের মাধ্যমে মার্কিন যুক্তরাষ্ট্রের সর্বত্র ভ্রমণ করেছিলেন এবং তারপর রেডি প্লেয়ার ৩-এর জন্য গেম গ্রাম্পসের সাথে যুক্তরাজ্য এবং ইউরোপে ভ্রমণের জন্য যুক্তরাজ্যে ফিরে আসেন।
  
  ২০১৮ সালের জানুয়ারি মাসে, ম্যাকলোগলিন ডিজনির ডিজিটাল নেটওয়ার্কের সাথে বহু-বছরের চুক্তির অংশ হিসেবে টুইচের জন্য এককভাবে ভিডিও তৈরি করবে বলে ঘোষণা করেছিলেন। ২০১৮ সালের ফেব্রুয়ারি মাসে, ম্যাকলোগলিন মার্কিন যুক্তরাষ্ট্র এবং কানাডার হাও ডিড উই গেট হেয়ার ভ্রমণের তারিখ প্রকাশ করেছিলেন। ২০১৮ সালের এপ্রিল মাসে, এক ঘোষণায় জানানো হয়েছিল যে, ম্যাকলোগলিন হাউদ্যলাইটগেটসইন অনুষ্ঠানের কমেডি লাইন আপের অংশ হবে। ২০১৮ সালের মে মাসে, ম্যাকলোগলিন তার এবং রায়ান রেনল্ডসের ডেডপুল ভিডিও গেম খেলার একটি ভিডিও আপলোড করেন। ২০১৯ সালের জানুয়ারি মাসে, ম্যাকলোগলিন ডাব্লিউএমই-এর সাথে একটি চুক্তি স্বাক্ষর করেন। ২০১৯ সালের জুন মাসে, এক ঘোষণায় জানানো হয়েছিল যে ম্যাকলোগলিন মার্শমেলো, লজিক, নিনজা এবং ওভারওয়াচ লীগের খেলোয়াড়দের সাথে মেটারামা গেমিং + মিউজিক ফেস্টিভালের অংশ নেবেন।
  
  ২০২০ সালের জুলাই মাসে, ম্যাকলোগলিন একটি ভিডিও তৈরি করে ঘোষণা করেন যে তিনি ইউটিউব হতে কিছু দিনের জন্য বিরতিতে যাবেন, যা এক মাসেরও বেশি সময় ধরে চলমান ছিল। তিনি উল্লেখ করেছিলেন যে তিনি প্রতিদিন আপলোড করার ফলে ক্লান্ত হয়ে পড়েছিলেন এবং বিশ্বের রাজনৈতিক ও ইন্টারনেট অবস্থার ক্ষেত্রে তার একই আবেগ ছিল না। অতঃপর ২০২০ সালের ১০ই আগস্ট তারিখে ম্যাকলোগলিন তার চ্যানেলে "দ্য রিটার্ন" শিরোনামে একটি ভিডিও আপলোড করার মাধ্যমে ইউটিউব জগতে ফিরে আসেন। এরপর থেকে তিনি পুনরায় নিয়মিতভাবে ভিডিও আপলোড করা শুরু করেন, তবে জানান যে তিনি তার এক দিনে দুই ভিডিওর সময়সূচি বন্ধ করে দেবেন, কেননা এটি তাকে মানসিক এবং শারীরিকভাবে বিচ্ছুরিত করছে।
  
  ইউটিউবের বিষয়বস্তু
  
  ম্যাকলোগলিন সাধারণত তার ইউটিউব চ্যানেলে প্রতিদিন একটি করে ভিডিও আপলোড করেন, যেখানে তিনি সাধারণত লেট'স প্লে বা ভ্লগ ভিডিওর ধরন অনুসরণ করেন। তিনি দাবি করেছেন যে একটি সমেত সম্প্রদায় জ্যাকসেপ্টিকআই চ্যানেলের একটি গুরুত্বপূর্ণ অংশ; এছাড়াও তিনি বলেন যে, "আমি ইউটিউবে প্রধানত যে বিষয়গুলো করতে চেয়েছিলাম, তা হলো মানুষকে একসাথে রাখা।" তিনি নিজেকে "ইউটিউবের সবচেয়ে কর্মশক্তিপূর্ণ ভিডিও গেম ধারাভাষ্যকার" হিসেবে উল্লেখ করেন। তিনি তার ইউটিউব চ্যানেলের বিষয়বস্তুকে "ইন্দ্রিয়ের উপর আক্রমণ" হিসেবে বর্ণনা করে বলেন যে উক্ত বিষয়বস্তুগুলো মানুষ "হয় ভালোবাসবে অথবা ঘৃণা করবে"। আইরিশ ইন্ডিপেন্ডেন্টেরর সাথে এক সাক্ষাৎকারে তিনি তার ভিডিওর বিন্যাসের বর্ণনা করে বলেছেন যে, সেখানে তিনি প্রচুর কুবচনের পাশাপাশি ভিডিও গেমস খেলেন এবং কথা বলেন। তিনি কুবচন ব্যবহারকে তার সাফল্যের মূল দিক হিসেবে উল্লেখ করে বলেছেন, "সেখানে প্রচুর পরিমাণ কুবচন রয়েছে। আপনি যত বেশি কুবচন বলবেন তত ভালো। লোকেরা আপাতদৃষ্টিতে এটিতে খুব ইতিবাচক দিক হিসেবে গ্রহণ করে থাকে"।
  
  ইউটিউব সমালোচনা
  ম্যাকলোগলিন ইউটিউবের পরিবর্তিত অ্যালগরিদম এবং নীতি সমালোচনা করে নিজের অসন্তুষ্টি প্রকাশ করেছেন। ২০১৮ সালের এপ্রিল মাসে, ম্যাকলোগলিন ইউটিউব দ্বারা "অনুপযুক্ত বিষয়বস্তু" হতে বিজ্ঞাপন সরানোর প্রতিক্রিয়া হিসেবে বলেছিলেন, "এটি মানুষের কর্মজীবন। আপনি কাউকে না জানিয়ে কীভাবে জিনিসগুলো পরিবর্তন করেন, এটি একটি খারাপ বিষয়"। ২০১৮ সালের মে মাসে, তিনি সাবস্ক্রিপশন ফিডে প্রদর্শিত ভিডিওর ক্রম পরিবর্তন সম্পর্কিত ইউটিউবের একটি আশ্চর্যজনক অ্যালগরিদম পরীক্ষার প্রতিক্রিয়া হিসেবে বলেছেন, "লোকেরা মূলত এই ধরনের অ্যালগোরিদমিক আচরণ এড়াতে সাবস্ক্রিপশন ট্যাবটি ব্যবহার করে। দয়া করে এটি হোম পৃষ্ঠা এবং সুপারিশ অংশে রাখুন"।
  
  মানবপ্রীতি
  
  ২০১৬ সালের ডিসেম্বর মাসে, ম্যাকলোগলিন পিউডিপাই, মার্কিপ্লায়ার, এমা ব্ল্যাকারি এবং পিজে লিগুরির সাথে রেভেলমোড চ্যারিটি হলিডে লাইভস্ট্রিম #ক্রিঞ্জমাসে অংশ নিয়েছিলেন। এই দলটি গেটস ফাউন্ডেশন এবং ইউটিউবের মিলিত অনুদানের সাথে #এন্ডএইডস হ্যাশট্যাগের অধীনে ১.৩ মিলিয়ন ডলার সংগ্রহ করেছিল। ২০১৭ সালের ডিসেম্বর মাসে, ম্যাকলোগলিন ব্ল্যাকারি এবং লিগুরির সাথে সেভ দ্য চিলড্রেনের জন্য অর্থ সংগ্রহের ক্ষেত্রে দুটি দাতব্য স্ট্রিম আয়োজন করেছিলেন। দ্বিতীয় স্ট্রিমে ব্ল্যাকারি প্রকাশ করে যে, দাতব্য প্রতিষ্ঠানের জন্য ২,৬০,০০০ ডলারেরও বেশি অর্থ সংগ্রহ করা হয়েছে।
  
  পুরো ২০১৮ সাল জুড়ে ম্যাকলোগলিন আমেরিকান ফাউন্ডেশন ফর সুইসাইড প্রিভেনশন, ডিপ্রেশন অ্যান্ড বাইপোলার সাপোর্ট অ্যালায়েন্স, গেম চেঞ্জার নামক দাতব্য প্রতিষ্ঠানের জন্য বিভিন্ন লাইভ স্ট্রিমের আয়োজন করেছেন, উক্ত স্ট্রিমে তার উদ্দেশ্য ছিল "রোগীদের খেলতে, শিখতে এবং সামাজিকীকরণে সক্ষম করে তোলার জন্য প্রযুক্তি এবং উদ্ভাবন করতে সাহায্য করা"। এছাড়াও তিনি অ্যাবলগামারস নামক একটি দাতব্য সংস্থা (যা প্রতিবন্ধী গেমারদের জন্য চলিত গেমিং সেটআপ তৈরি করে থাকে), সেন্ট জুড চিলড্রেন'স রিসার্চ হাসপাতাল এবং ক্রাইসিস টেক্সট লাইনের সাথে মিলে ২০১৮ সালে মোট ১ মিলিয়ন ডলারের বেশি সংগ্রহ করেছিলেন।
  
  ২০১৯ সালের জানুয়ারি মাসে, ম্যাকলোগলিন একটি লাইভস্ট্রিমের আয়োজন করেছিলেন, যেখানে তিনি মেক-এ-উইশ ফাউন্ডেশনের জন্য ১,০০,০০০-এর বেশি অর্থ সংগ্রহ করেছিলেন। মে মাসে, ম্যাকলোগলিন রেড নোস দিবস ২০১৯-এর জন্য তহবিল সংগ্রহের জন্য একটি স্ট্রিমের আয়োজন করেছি্লেন, যেখানে তিনি টানা ৯ ঘণ্টায় ১,১০,০০০-এর বেশি ডলার সংগ্রহ করেছিলেন। ২০২০ সালের জানুয়ারি মাসে, তিনি একটি লাইভস্ট্রিমের আয়োজন করেছিলেন, যেখানে তিনি অস্ট্রেলিয়ার বুশফায়ারের জন্য মাত্র ৪ ঘণ্টার মধ্যে ২,০০,০০০-এরও বেশি সংগ্রহ করেছিল। ২০২০ সালের এপ্রিল মাসে, ম্যাকলোগলিন কোভিড-১৯-এর জন্য ত্রাণ তহবিল সংগ্রহ করার জন্য একটি লাইভস্ট্রিমের আয়োজন করেছিলেন, যেখানে তিনি ১২ ঘণ্টা ৬,৫০,০০০-এর বেশি অর্থ সংগ্রহ করেছিলেন। অতঃপর তিনি আরও একটি লাইভস্ট্রিমের আয়োজন করেছিলেন, যেখানে তিনি ১.৭ মিলিয়ন ডলারের বেশি সংরহ করেছিলেন। ২০২০ সালের জুন পর্যন্ত, ম্যাকলোগলিন চ্যারিটি লাইভ স্ট্রিমে সর্বমোট ৪.৬ মিলিয়ন ডলারের বেশি সংগ্রহ করেছেন।
  
  ব্যক্তিগত জীবন
  ম্যাকলোগলিন বর্তমানে ইংল্যান্ডের ব্রাইটনে বসবাস করছেন। তিনি নিজেকে ধর্মহীন বলে পরিচয় দিয়ে থাকেন।
  
  অভিনয়ের তালিকা
  
  চলচ্চিত্র
  
  টেলিভিশন
  
  ওয়েব সিরিজ
  
  ভিডিও গেম
  
  তথ্যসূত্র
  
  বহিঃসংযোগ
  
   
   
   
   
   
  
  বিষয়শ্রেণী:জীবিত ব্যক্তি
  বিষয়শ্রেণী:১৯৯০-এ জন্ম
  বিষয়শ্রেণী:গেমিং ইউটিউবার
  বিষয়শ্রেণী:পুরুষ ইউটিউবার
  বিষয়শ্রেণী:টুইচ স্ট্রিমার
  বিষয়শ্রেণী:ইউটিউব ভ্লগার
title: জ্যাকসেপ্টিকআই